Ёй ужо 88 год. Але з гаспадаркай, у асноўным, спраўляецца сама. Пляменніца Люба засаджвае 20 сотак і робіць адну вялікую праполку, а ўсё астатняе – на Улляне Рыгораўне. Падымаецца ўлетку а пятай гадзіне і працуе на сваім агародзе. Печку таксама сама топіць. У печкі яшчэ год таму засаўкі нармалёвай не было, дык ёй даводзілася лезці з зэдліку на ложак, потым – на спінку ложку, пад самую столю, каб комін адчыніць. Такія практыкаванні яна рабіла ў свае 87 год. Цяпер засаўку можна з падлогі кійком засунуць.